Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19) i članka 31. Statuta Općine Vidovec („Službeni vjesnik Varaždinske županije“, broj 04/18), Općinsko vijeće Općine Vidovec, na 26. sjednici održanoj 04. prosinca 2020. godine, donosi

**O D L U K U**

**o mjerama pomoći vlasnicima ugostiteljskih objekata na području Općine Vidovec**

**kojima je privremeno obustavljen rad prilikom uvođenja nužnih epidemioloških mjera**

**za područje Varaždinske županije**

Članak 1.

Ovom Odlukom uređuju se mjere pomoći vlasnicima ugostiteljskih objekata s područja Općine Vidovec, a kojim objektima je, uslijed donošenja Odluke Stožera civilne zaštite Republike Hrvatske o izmjeni i dopuni Odluke o uvođenju nužnih epidemioloških mjera za područje Varaždinske županije, KLASA: 810-06/20-01/7, URBROJ: 511-01-300-20-222 od 20. studenog 2020. godine, privremeno obustavljen rad.

Članak 2.

U svrhu pomoći u prevladavanju poteškoća Općina Vidovec će provesti postupak dodjele novčane pomoći u iznosu od 3.000,00 kn vlasnicima ugostiteljskih objekata s područja Općine Vidovec, a koji su sukladno Odluci Stožera civilne zaštite Republike Hrvatske iz članka 1. ove Odluke privremeno obustavili svoj rad s danom 21. studenog 2020. godine.

Članak 3.

Za vrijeme trajanja privremene obustave rada ugostiteljskih objekata, vlasnici ugostiteljskih objekata na području Općine Vidovec oslobađaju se od plaćanja komunalne naknade za poslovni prostor i građevinsko zemljište koje služi za obavljanje poslovne djelatnosti.

Članak 4.

Pravo na mjere pomoći iz članaka 2. i 3. ove Odluke imaju i oni ugostiteljski objekti na području Općine Vidovec kojima je dozvoljena usluga pripreme i dostave hrane, ali im je onemogućena usluga usluživanja jela, pića i napitaka u ugostiteljskom objektu (skupina Restorani).

Članak 5.

Za donošenje provedbenih akata u smislu dokazivanja teškoća i potrebne dokumentacije, način podnošenja zahtjeva za dodjelu pomoći i sl. ovlašćuje se općinski načelnik te Jedinstveni upravni odjel Općine Vidovec.

Članak 6.

Ova Odluka stupa na snagu dan nakon objave u „Službenom vjesniku Varaždinske županije“.

KLASA: 421-01/20-10/04

URBROJ: 2186/10-01/1-20- 01

Vidovec, 04. prosinca 2020.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek